Hidrobreking troef grondwetlike regteArgieffoto AfriForum en Treasure the Karoo Action Group (TKAG), gesamentlik bekend as die Alliansie, is van mening dat die toekenning van eksplorasiepermitte deur die regering ondeurdag en onverantwoordelik is. Dít volg na die mees onlangse uitreikings van dié permitte wat maatskappye in staat sal stel om skaliegas deur middel van hidrobreking te ontgin. Dié proses is ook weens die regering besig om wyer as die Karoo, waar die Alliansie hidrobreking die afgelope paar jaar beveg, uit te kring. Die Alliansie het die departement van minerale hulpbronne reeds op terme geplaas en hofstukke op hulle beteken oor die onvoldoende wetgewing en regulasies rakende petroleumontginning en -produksie wat veiligheidstandaarde in plek moet stel vir volhoubare omgewingsbestuur en -beskerming. “Die departement het versuim om ŉ volledige omgewingsimpakstudie te doen alvorens die permitte, en die daaropvolgende lisensies, uitgereik is,” het Lambert de Klerk, AfriForum se assistentkoördineerder, gesê. “ŉ Wetenskaplike proses moet ten alle tye geskied waartydens ŉ behoorlike omgewingsimpakstudie voltooi word wat alle risiko’s duidelik identifiseer. Dié studie stel die wetgewer verder in staat om regulasies in plek te kry om Suid-Afrikaners se grondwetlike regte te beskerm.” Jonathan Deal, TKAG se uitvoerende hoof, sê dat die Alliansie reeds aan die begin van sy anti-hidrobrekingsveldtog in 2011 gewaarsku het dat hidrobreking nie net in die Karoo sal bly soos in daardie stadium deur die regering aangevoer is nie, maar later ook ŉ nasionale probleem sou word. Die Alliansie moedig alle gemeenskappe aan wat buite die geaffekteerde provinsies geleë is om ook hul misnoeë hierteen uit te spreek deur ŉ e-pos aan De Klerk te stuur by [email protected] Volgens die Alliansie is die regulasies wat tans gevolg word, swak opgestel en onvoldoende. AfriForum het die betrokke maatskappye versoek om antwoorde aan die burgerregte-organisasie te verskaf oor die volhoubaarheid van werkskepping ná hidrobreking plaasgevind het, asook waar die massas water vandaan gaan kom wat nodig is om hierdie aktiwiteite te bedryf. “Studies toon dat water wat in die hidrobrekingsproses gebruik word meestal onherwinbaar is en dat die chemikalieë wat gebruik word nadelig is vir die mens en omgewing,” het De Klerk verduidelik. AfriForum het reeds as geaffekteerde party in KwaZulu-Natal en die Vrystaat geregistreer in gebiede waar die regering hidrobreking oorweeg. Deel van dié proses is ook om nuwe alliansievennote te vind. Gemeenskapslede kan die Alliansie ondersteun deur ŉ petisie te onderteken of “Nee” na 45354 te SMS (R1).